OPINJONI Nru 10/2018

(skont l-Artikolu 322(1) TFUE)

dwar il-proposta għal Regolament tal-Parlament Ewropew u tal-Kunsill li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (COM(2018) 460 final)

(2019/C 45/01)

WERREJ

Paragrafu Paġna Sommarju I-IV 2 Introduzzjoni 1-9 2 PARTI I: KUMMENTI ĠENERALI 10-19 4 Simplifikazzjoni u koerenza 13-14 4 Flessibbiltà 15-16 5 Obbligu ta’ rendikont 17-18 5 Arranġamenti speċifiċi għall-FEŻ 19 5 PARTI II: KUMMENTI SPEĊIFIĊI 20-68 5 Titolu I Dispożizzjonijiet ġenerali (l-Artikoli 1-9) 20 5 Kapitolu I Programmazzjoni (l-Artikoli 10-15) 21-29 5 Kapitolu II Dispożizzjonijiet speċifiċi għall-Viċinat (l-Artikoli 16-18) 30-38 6 Kapitolu III Pjanijiet ta’ azzjoni, miżuri u metodi ta’ implimentazzjoni (l-Artikoli 19-25) 39-48 7 Kapitolu IV EFSD +, garanziji baġitarji u assistenza finanzjarja lil pajjiżi terzi (l-Artikoli 26-30) 49-57 8 Kapitolu V Monitoraġġ, rappurtar u evalwazzjoni (l-Artikoli 31-32) 58-65 9 Kundizzjonijiet għall-attestazzjoni mill-Qorti 66-68 10 ANNESS — Analiżi tal-proposta tal-Kummissjoni u s-suġġeriment tal-Qorti 11

IL-QORTI TAL-AWDITURI TAL-UNJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea u, b’mod partikolari, l-Artikolu 322(1) tiegħu;

Wara li kkunsidrat il-Qafas Finanzjarju Pluriennali (QFP) għall-2021-2027, kif deskritt fil-komunikazzjoni “Baġit modern għal Unjoni li Tipproteġi, Tagħti s-Setgħa u Tiddefendi – Il-Qafas Finanzjarju Pluriennali għall-2021-2027” (1);

Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni (2);

Wara li kkunsidrat l-Opinjoni tal-Qorti Nru 1/2017 dwar il-proposta għal Regolament tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (3);

Wara li kkunsidrat il-proposta tal-Kummissjoni għal Regolament tal-Parlament Ewropew u tal-Kunsill li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (4);

Wara li kkunsidrat it-talba tal-Kunsill tad-9 ta’ Lulju 2018 għal opinjoni dwar il-proposta msemmija hawn fuq;

Billi l-objettiv tal-proposta huwa li għadd ta’ strumenti jiġu integrati fi ħdan strument wieħed wiesa’, biex b’hekk tinħoloq opportunità għar-razzjonalizzazzjoni tas-sistemi ta’ ġestjoni u sorveljanza, u b’hekk jitnaqqas il-piż amministrattiv għall-partijiet ikkonċernati;

ADOTTAT L-OPINJONI LI ĠEJJA:

Sommarju

I. Il-Proposta qed issir fil-kuntest tal-Qafas Finanzjarju Pluriennali (QFP) għall-2021-2027 ( 5 ) . Il-Proposta tipprevedi ristrutturar kbir tal-istrumenti ta’ azzjoni esterna tal-Unjoni billi ħafna minnhom jiġu magħqudin fi strument wiesa’ ġdid wieħed: l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali, li se japplika mill-1 ta’ Jannar 2021.

II. Ir-raġunament wara l-Proposta huwa li “jiġu ssimplifikati l-metodi tal-ħidma” filwaqt li jiżdiedu l-koerenza u l-konsistenza tal-interventi tagħha, u li jkun hemm aktar flessibbiltà fir-rispons għal sfidi u kriżijiet imprevisti. B’mod ġenerali, il-Proposta tikseb dawn l-għanijiet.

III. L-integrazzjoni tal-FEŻ fl-istrument NDICI tindirizza inkonsistenza bejn il-proċess baġitarju u l-proċess ta’ obbligu ta’ rendikont tal-FEŻ. Permezz tal-Proposta, il-Parlament Ewropew jikseb setgħa baġitarja u leġiżlattiva. Konsegwentement, titjieb is-sorveljanza demokratika tal-għajnuna mill-UE għall-iżvilupp.

IV. Din l-opinjoni tagħmel suġġerimenti dwar kif tista’ titjieb iċ-ċarezza tal-Proposta, billi xi dispożizzjonijiet jiġu riorganizzati parzjalment u oħrajn isiru aktar speċifiċi.

Introduzzjoni

2. Il-Proposta qed issir fil-kuntest tal-Qafas Finanzjarju Pluriennali (QFP) għall-2021-2027 ( 8 ) , kif deskritt fil-qosor fil-komunikazzjoni tagħha “Baġit modern għal Unjoni li Tipproteġi, Tagħti s-Setgħa u Tiddefendi – Il-Qafas Finanzjarju Pluriennali għall-2021-2027”. Il-komunikazzjoni tistabbilixxi l-prijoritajiet prinċipali u l-qafas baġitarju kumplessiv għall-programmi ta’ azzjoni esterna tal-UE taħt l-intestatura “Viċinat u l-Bqija tad-Dinja”, inkluż l-istabbiliment tal-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali.

3. Fil-QFP għall-2014-2020, għadd ta’ strumenti ta’ finanzjament jikkoeżistu taħt l-Intestatura 4 (“Ewropa Globali”), li l-biċċa l-kbira minnhom se jiskadu fil-31 ta’ Diċembru 2020. Taħt il-QFP għall-2021-2027, il-Proposta tipprevedi ristrutturar kbir tal-istrumenti ta’ azzjoni esterna tal-Unjoni billi ħafna minnhom jiġu magħqudin fi strument wiesa’ ġdid wieħed: l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali, li se japplika mill-1 ta’ Jannar 2021. L-istrumenti/il-programmi attwali li se jiġu miġbura/integrati huma: — l-Istrument tal-Kooperazzjoni għall-Iżvilupp (9) (DCI); — il-Fond Ewropew għall-Iżvilupp (10) (FEŻ); — l-Istrument Ewropew għad-Demokrazija u għad-Drittijiet tal-Bniedem (11) (EIDHR); — l-Istrument Ewropew ta’ Viċinat (12) (SEV); — l-Istrument ta’ Sħubija (13) (PI); — l-Istrument li jikkontribwixxi għall-Istabbiltà u l-Paċi (14) (IcSP); — l-Istrument għall-Kooperazzjoni dwar is-Sikurezza Nukleari (15) (INSC); — il-Mandat ta’ Self Estern (16) (ELM); — Fond ta’ Garanzija għall-azzjonijiet esterni (17); — il-Fond Ewropew għall-Iżvilupp Sostenibbli (EFSD), il-Garanzija tiegħu u l-Fond ta’ Garanzija tiegħu (18); — Assistenza Makrofinanzjarja (19) (MFA); u — ir-Regolament Komuni ta’ Implimentazzjoni (20) (CIR).

5. L-objettiv tal-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali huwa li “jsostni u jippromwovi l-valuri u l-interessi tal-Unjoni madwar id-dinja sabiex jiġu segwiti l-għanijiet u l-prinċipji tal-azzjoni esterna tal-Unjoni” ( 25 )

7. Waħda mill-bidliet prinċipali tal-istrument NDICI hija li jiġi integrat il-FEŻ, li attwalment jinsab barra mill-baġit. B’baġit ta’ EUR 30,5 biljun għall-perjodu 2014-2020, il-FEŻ huwa l-akbar strument estern ( 27 ) . Il-Fondi Ewropej għall-Iżvilupp attwali ( 28 ) u l-istrument NDICI se joperaw b’mod parallel sakemm jiġu eżawriti l-fondi.

8. Il-Kummissjoni tipproponi li l-Proposta se tappoġġa l-qafas għall-implimentazzjoni tas-sħubija suċċessur għall-ftehim Cotonou attwali ( 29 ) . Dan l-approċċ huwa l-kontra ta’ dak attwali, li taħtu l-ftehim Cotonou appoġġa l-Fondi Ewropew għall-Iżvilupp.

9. L-analiżi tagħna tinkludi għadd ta’ kummenti ġenerali (il-Parti I), kummenti speċifiċi (il-Parti II) u lista ta’ suġġerimenti speċifiċi għall-abbozzar (l-Anness).

PARTI I: KUMMENTI ĠENERALI

10. L-istrument NDICI huwa proposta ambizzjuża li: (a) tiġbor flimkien bosta programmi u strumenti (baġitarji u barra mill-baġit) fi strument wieħed; (b) tinkludi programmi ġeografiċi, programmi tematiċi u azzjonijiet ta’ rispons rapidu; (c) tinkludi ħafna forom differenti ta’ finanzjament (għotjiet, kuntratti ta’ akkwist, appoġġ baġitarju, kontribuzzjonijiet lil fondi fiduċjarji, strumenti finanzjarji, garanziji baġitarji, finanzjament imħallat u ħelsien mid-dejn). Dan jagħmel lill-istrument NDICI strument komprensiv u kumpless ħafna.

11. Ir-raġunament wara l-Proposta huwa li “jiġu ssimplifikati l-metodi tal-ħidma” filwaqt li jiżdiedu l-koerenza u l-konsistenza tal-interventi tagħha, u li jkun hemm flessibbiltà akbar fir-rispons għal sfidi u kriżijiet imprevisti ( 30 )

12. B’mod ġenerali, il-Proposta se tissimplifika l-qafas leġiżlattiv fil-qasam tal-għajnuna esterna. Hija se tipprovdi flessibbiltà akbar għall-istrumenti baġitarji u flessibbiltà simili għall-partiti li kienu diġà inklużi fil-FEŻ.

Simplifikazzjoni u koerenza

13. Is-simplifikazzjoni mfittxija mill-Kummissjoni essenzjalment tinvolvi li bosta strumenti baġitarji u l-FEŻ jiġu magħqudin fi strument wiesa’.

14. Għalkemm il-Proposta tmur fid-direzzjoni t-tajba u tnaqqas id-diskrepanzi u t-trikkib ( 31 ) , il-koerenza u l-konsistenza jiddependu fuq l-arranġamenti ta’ implimentazzjoni li jintgħażlu, kif ukoll fuq is-sorveljanza u l-arranġamenti ta’ ġestjoni tal-Kummissjoni. Pereżempju, il-bini ta’ kapaċità fil-qasam tal-paċi u s-sigurtà jista’ jiġi ffinanzjat ġeografikament u tematikament skont il-Proposta, u jiġi implimentat minn dipartimenti tal-Kummissjoni, delegazzjonijiet tal-UE jew fondi fiduċjarji tal-UE separati. Barra minn hekk, azzjonijiet simili jistgħu jiġu ffinanzjati wkoll taħt il-PESK (missjonijiet ta’ taħriġ tal-PSDK mhux koperti mill-“mekkaniżmu Athena”) jew taħt il-Faċilità Ewropea għall-Paċi proposta.

Flessibbiltà

15. Il-komunikazzjoni dwar il-QFP il-ġdid għall-2021-2027 ( 32 ) enfasizzat li “huwa essenzjali wkoll li r-regoli tal-Istrument ta’ Viċinat, Żvilupp u l-Kooperazzjoni Internazzjonali jkollhom dispożizzjonijiet ta’ flessibbiltà simili għal [dawk] stabbiliti għall-Fond Ewropew għall-Iżvilupp attwali”.

16. Sabiex tirreaġixxi b’aktar flessibbiltà għal sfidi u kriżijiet imprevisti, il-Proposta tinvolvi żewġ miżuri prinċipali: l-introduzzjoni ta’ “riżervi tal-isfidi u l-prijoritajiet emerġenti” ta’ 11 % (l-Artikolu 6(3)) u l-illaxkar tar-regoli dwar l-annwalità billi ssir eħfef li jiġu riportati l-impenji u biex id-diżimpenji jerġgħu jsiru disponibbli għal-linja baġitarja oriġinali (l-Artikolu 25).

Obbligu ta’ rendikont

17. Ir-Rapport Annwali tagħna dwar il-FEŻ għall-2017 ( 33 ) ġibed l-attenzjoni għal inkonsistenza bejn il-proċess baġitarju u l-proċess ta’ obbligu ta’ rendikont tal-FEŻ. Il-Parlament Ewropew (PE) ma jintervjenix fl-istabbiliment tal-baġit tal-FEŻ u fir-regoli tiegħu, jew fl-allokazzjoni tar-riżorsi rilevanti. Madankollu, huwa jiddeċiedi jekk jagħtix kwittanza lill-Kummissjoni Ewropea għall-mod kif hija mmaniġġjat il-FEŻ bħala parti minn proċedura annwali speċifika ta’ kwittanza. L-integrazzjoni tal-FEŻ fl-istrument NDICI tindirizza din l-inkonsistenza u ssaħħaħ is-sorveljanza demokratika tal-Parlament Ewropew fir-rigward tal-għajnuna mill-UE għall-iżvilupp. Konsegwentement, tjieb il-kontroll demokratiku tal-għajnuna mill-UE għall-iżvilupp. Permezz tal-Proposta, il-Parlament Ewropew se jikseb setgħa baġitarja u leġiżlattiva.

18. Il-Premessa 44 tenfasizza l-obbligu li l-Kummissjoni tinkludi, fi “(…) ftehimiet ma’ pajjiżi u territorji terzi u ma’ organizzazzjonijiet internazzjonali, u kwalunkwe kuntratt jew ftehim ta’ għotja, li jirriżultaw mill-implimentazzjoni ta’ dan ir-Regolament jenħtieġ li jkun fihom dispożizzjonijiet li b’mod espliċitu jagħtu s-setgħa lill-Kummissjoni, lill-Qorti tal-Awdituri u lill-OLAF iwettqu tali awditjar, verifiki u spezzjonijiet fil-post, skont il-kompetenzi rispettivi tagħhom u jiżguraw li kwalunkwe terza persuna involuta fl-implimentazzjoni tal-fondi tal-Unjoni tagħti drittijiet ekwivalenti”. Jenħtieġ li l-Kummissjoni u l-leġiżlaturi jikkunsidraw li jirrinfurzaw, fi ftehimiet bħal dawn, l-obbligu li fuq talba tal-Qorti tal-Awdituri, jintbagħtulha kwalunkwe dokument jew informazzjoni li hija tkun teħtieġ biex twettaq il-kompitu tagħha.

Arranġamenti speċifiċi għall-FEŻ

19. Bosta punti materjali relatati mal-FEŻ, bħall-użu tal-fondi li jifdal, riżervi speċjali u ammonti diżimpenjati, il-futur tal-ftehim ta’ Cotonou u tal-Faċilità ta’ Investiment tal-AKP, mhumiex koperti mill-Proposta u se jkunu jiddependu fuq deċiżjoni mill-Istati Membri meta l-ftehim ta’ Cotonou attwali jiskadi fl-2020 u fuq kwalunkwe ftehim sussegwenti mal-pajjiżi AKP. Dan joħloq inċertezza għall-pajjiżi sħab.

PARTI II: KUMMENTI SPEĊIFIĊI

Titolu I — Dispożizzjonijiet ġenerali (l-Artikoli 1-9)

20. Il-premessi jenfasizzaw l-importanza tal-ugwaljanza bejn is-sessi u l-għoti tas-setgħa lin-nisa, it-tibdil fil-klima, il-migrazzjoni u l-organizzazzjonijiet tas-soċjetà ċivili. Madankollu, l-ugwaljanza bejn is-sessi u t-tibdil fil-klima ma jissemmewx b’mod espliċitu fl-objettivi speċifiċi fl-Artikolu 3(2).

Kapitolu I —Programmazzjoni (l-Artikoli 10-15)

21. Rigward il-programmazzjoni, għajr kapitolu dwar kwistjonijiet relatati mal-Viċinat (il-Kapitolu II) li huwa ispirat mid-dispożizzjonijiet rispettivi għas-SEV (34), il-Proposta hija fil-biċċa l-kbira bbażata fuq ir-Regolament dwar id-DCI (35). B’mod partikolari, dan huwa l-każ tal-programmi ġeografiċi.

22. Fir-rigward tal-programmi tematiċi, il-Proposta tinkludi wkoll dispożizzjonijiet ta’ programmazzjoni minn strumenti eżistenti oħra (eż. l-IcSP (36), u l-PI (37)). Billi dawn l-istrumenti huma prinċipalment ta’ natura tematika u f’ċerti aspetti jinkludu dispożizzjonijiet simili ħafna, il-Proposta tirriżulta f’sett sinifikattivament aktar sempliċi ta’ dispożizzjonijiet (b’mod partikolari fejn jikkonċerna dokumenti ta’ programmazzjoni).

23. L-Artikolu 11 tal-Proposta jintroduċi għadd ta’ prinċipji ta’ programmazzjoni, li jindirizzaw esklussivament il-programmi ġeografiċi. Għalkemm min-natura tagħhom huwa ċar li xi wħud mill-prinċipji japplikaw biss għal dan it-tip ta’ programmi (eż. fir-rigward tas-sinkronizzazzjoni tal-perjodu ta’ programmazzjoni maċ-ċikli ta’ strateġija tal-pajjiżi sħab), oħrajn ma japplikawx esklussivament għall-programmi ġeografiċi. Eżempju ta’ dan huwa l-prinċipju li jenħtieġ li d-dokumenti ta’ programmazzjoni għall-programmi ġeografiċi jkunu bbażati fuq ir-riżultati (l-Artikolu 11(5)); fil-fehma tagħna, jenħtieġ li dan japplika wkoll għall-programmi tematiċi.

24. Jenħtieġ li l-Kummissjoni u l-leġiżlaturi jikkunsidraw li:

japplikaw il-prinċipju li jenħtieġ li d-dokumenti ta’ programmazzjoni għall-programmi ġeografiċi jkunu bbażati fuq ir-riżultati għall-programmi tematiċi wkoll.

25. L-Artikolu 11(1) tal-Proposta jappella għal djalogu bejn l-Unjoni, l-Istati Membri u l-pajjiżi sħab, bil-ħsieb li jipprogrammaw azzjoni. Madankollu, aħna ma nsibux referenza għal dan id-djalogu, la fid-deskrizzjoni tal-proċess ta’ adozzjoni, approvazzjoni, emendar u/jew eżaminar tal-programmi indikattivi pluriennali (MIPs) (l-Artikolu 14), u lanqas fid-definizzjoni tal-kontenuti tad-dokumenti ta’ programmazzjoni (l-Artikoli 12 u 13), eż. l-inklużjoni ta’ referenza għall-partijiet ikkonċernati prinċipali kkonsultati matul il-proċedura ta’ programmazzjoni.

26. Jenħtieġ li l-Kummissjoni u l-leġiżlaturi jikkunsidraw li:

fil-Proposta jinkludu r-referenza nieqsa għad-djalogu bejn l-Unjoni, l-Istati Membri u l-pajjiżi sħab.

27. Il-formulazzjoni tan-Numri 3 u 4 tal-Artikolu 14 tvarja biss minħabba li waħda tindirizza programmi ġeografiċi (in-Numru 3), filwaqt li l-oħra tindirizza programmi tematiċi (in-Numru 4), bħalma tagħmel il-parti finali tan-Numru 3 (li tinkludi wkoll “wara sitwazzjoni ta’ kriżi jew ta’ wara kriżi”). L-Anness jinkludi suġġeriment għal riformulazzjoni.

28. L-Artikolu 15 jittratta r-“riżervi għall-isfidi u l-prijoritajiet emerġenti”. Mhuwiex ċar għalfejn dan l-artikolu jaqa’ taħt “Programmazzjoni” (il-Kapitolu I).

29. Jenħtieġ li l-Kummissjoni u l-leġiżlaturi jikkunsidraw li:

jittrasponu l-Artikolu 15, “riżervi għall-isfidi u l-prijoritajiet emerġenti”, għat-Taqsima “Dispożizzjonijiet ġenerali”, wara l-Artikolu 6. Din il-modifika tagħmel l-ordni tal-artikoli aktar loġika, billi l-Artikolu 15 jirreferi għall-Artikolu 6.

Kapitolu II — Dispożizzjonijiet speċifiċi għall-Viċinat (l-Artikoli 16-18)

30. Il-Proposta tiddedika kapitolu separat għal “Dispożizzjonijiet speċifiċi għall-Viċinat”, li jikkonsisti minn tliet artikoli relatati mal-programmazzjoni. L-istruttura proposta tagħmel il-Proposta aktar diffiċli biex tinqara.

31. L-Artikolu 16(2) huwa relatat mal-prinċipji ta’ programmazzjoni għal “Viċinat”. Għalkemm il-kontenut ta’ dan il-paragrafu huwa dwar prinċipji ta’ programmazzjoni, l-Artikolu huwa intitolat “Dokumenti ta’ programmazzjoni”. Dan mhuwiex skont l-istruttura applikata fil-Kapitolu I, fejn Prinċipji ta’ Programmazzjoni (l-Artikolu 11) u Dokumenti ta’ Programmazzjoni (l-Artikolu 12) jaqgħu taħt Artikoli separati.

32. L-Artikolu 16(2) jiddikjara “B’deroga mill-Artikolu 11(2)…”. Madankollu, il-kontenut taż-żewġ paragrafi u l-kriterji tal-pajjiż sieħeb użati għall-programmazzjoni huma parzjalment simili.

33. Fl-Artikolu 17, il-Kummissjoni tipproponi “approċċ ibbażat fuq il-prestazzjoni”. Madankollu, dan huwa relatat biss ma’ pajjiżi tal-“Viċinat”, fis-sens li huma biss għandhom karatteristiki li jistgħu jitqabblu bl-użu ta’ indikaturi tal-prestazzjoni.

34. Għalkemm mekkaniżmu simili ġie inkluż ukoll taħt il-11-il FEŻ (38)“sabiex jiġu pprovduti inċentivi għal riformi orjentati lejn ir-riżultati”, dan mhuwiex il-każ taħt il-Proposta attwali.

35. Barra minn hekk, ir-rapport tal-analiżi ta’ nofs it-terminu tas-SEV (39) iddikjara li: L-implimentazzjoni tal-approċċ ibbażat fuq l-inċentivi ddefinit fis-SEV ipprovdiet riżorsi finanzjarji sinifikattivament ogħla lil dawk is-sħab li għamlu l-aktar progress fir-riformi politiċi, iżda l-impatt tagħha fuq l-ingranaġġ ta’ riformi ulterjuri, b’mod partikolari f’pajjiżi oħra, għad irid jiġi ddimostrat. Is-SEV ma setax jipprovdi biżżejjed inċentivi lil dawk il-pajjiżi li ma kellhomx wisq rieda li jwettqu riformi politiċi. Il-Proposta ma bidlitx il-mekkaniżmu eżistenti tal-approċċ ibbażat fuq il-prestazzjoni.

36. Jenħtieġ li l-Kummissjoni u l-leġiżlaturi jikkunsidraw li:

japplikaw mekkaniżmu simili għall-“approċċ ibbażat fuq il-prestazzjoni” għall-Proposta kollha. Din il-modifika tiżgura li l-“approċċ ibbażat fuq il-prestazzjoni” ma jkunx limitat għall-pajjiżi tal-“Viċinat”.

37. Il-kunċett tal-approċċ ibbażat fuq il-prestazzjoni fl-Artikolu 17 huwa l-istess bħall-approċċ ibbażat fuq l-inċentivi għas-SEV (40); it-terminoloġija biss hija differenti. Il-kunċett ma ġiex aġġustat biex jirrifletti l-fokus tar-Regolament Finanzjarju fuq il-prestazzjoni u r-riżultati (41).

38. Jenħtieġ li l-Kummissjoni u l-leġiżlaturi jikkunsidraw li:

iħassru l-Kapitolu II, “Dispożizzjonijiet speċifiċi għall-Viċinat”, u li jinkludu l-artikoli taħt il-Kapitolu I, “Programmazzjoni”, fejn iżommu minimu strett ta’ dispożizzjonijiet speċifiċi għall-Viċinat. Din il-modifika tagħmel il-proposta aktar faċli biex tinqara.

Kapitolu III — Pjanijiet ta’ azzjoni, miżuri u metodi ta’ implimentazzjoni (l-Artikoli 19-25)

39. Fir-rigward tal-implimentazzjoni, il-Proposta hija prinċipalment ibbażata fuq is-CIR (42) u tadotta d-dispożizzjonijiet ta’ implimentazzjoni ta’ xi wħud mill-istrumenti eżistenti.

40. Meta mqabbla mal-qafas eżistenti, il-Proposta tinkludi lista sinifikattivament aktar sempliċi tat-tipi ta’ miżuri li jistgħu jiġu adottati (individwali, speċjali, ta’ appoġġ u miżuri ta’ assistenza eċċezzjonali). Fil-fehma tagħna, deskrizzjoni ta’ (xi wħud) mis-sitwazzjonijiet li fihom iridu jiġu adottati miżuri individwali tagħmel il-proposta aktar ċara.

41. L-Artikolu 19(4) jikkonċerna miżuri ta’ assistenza eċċezzjonali. B’analoġija mal-miżuri ta’ appoġġ, li huma rregolati minn artikolu speċifiku wieħed (l-Artikolu 20), jenħtieġ li l-miżuri ta’ assistenza eċċezzjonali jiġu ttrattati f’artikolu separat, peress li huma eċċezzjonali.

42. Fl-Artikolu 21, il-Kummissjoni tipproponi limiti massimi (EUR 10 miljun u EUR 20 miljun, rispettivament), li taħthom ma jkunx meħtieġ li l-pjanijiet ta’ azzjoni u l-miżuri jiġu adottati “permezz ta’ atti ta’ implimentazzjoni adottati f’konformità mal-proċedura ta’ eżami”. Dawn il-limiti massimi huma d-doppju ta’ dawk tal-11-il FEŻ (43). Fil-każ tal-programmi li huma diġà ffinanzjati taħt il-baġit, il-limiti massimi rduppjaw ukoll. Iż-żieda tas-sollijiet għal dawk l-eċċezzjonijiet fejn mhuwiex meħtieġ att ta’ implimentazzjoni ddgħajjef l-arranġamenti ta’ sorveljanza.

43. L-Artikolu 25 tal-Proposta jmur lil hinn mir-Regolament Finanzjarju billi:

(a) jippermetti li approprjazzjonijiet ta’ impenn u ta’ pagament mhux użati jkunu jistgħu jiġu riportati awtomatikament u impenjati sal-31 ta’ Diċembru tas-sena finanzjarja ta’ wara;

(b) jerġa’ jagħmel disponibbli dawk l-approprjazzjonijiet ta’ impenn li jikkorrispondu għall-ammont ta’ diżimpenji li jkunu saru b’riżultat ta’ nuqqas ta’ implimentazzjoni totali jew parzjali ta’ azzjoni;

(c) ma japplikax it-tielet subparagrafu tal-Artikolu 114(2) tar-Regolament Finanzjarju (44);

(d) jintroduċi deroga mill-Artikolu 209(3) tar-Regolament Finanzjarju dwar il-pagamenti mill-ġdid u d-dħul iġġenerati minn strument finanzjarju.

44. Fil-memorandum ta' spjegazzjoni, il-Kummissjoni tiddikjara li dawn id-dispożizzjonijiet huma meħtieġa biex jiġu importati l-flessibbiltajiet tal-FEŻ, jiġifieri fondi mhux allokati u multiannwalità. Meta jsiru eċċezzjonijiet għar-Regolament Finanzjarju, dan jintroduċi element ta’ kumplessità addizzjonali meta tiġi applikata l-leġiżlazzjoni.

45. L-Artikolu 25(1) jinkludi d-dispożizzjoni li l-“ammont riportat għandu jintuża l-ewwel fis-sena finanzjarja ta’ wara”. Madankollu, l-Artikolu 12(2) tar-Regolament Finanzjarju jiddikjara li l-istituzzjoni “għandha l-ewwel tagħmel użu mill-approprjazzjonijiet awtorizzati għas-sena finanzjarja kurrenti u ma għandhiex tagħmel użu mill-approprjazzjonijiet li jiġu riportati sakemm l-oħrajn ikunu għadhom ma ġewx eżawriti”.

46. L-Artikolu 25(2) tal-Proposta jżid eċċezzjoni għad-dispożizzjonijiet tal-Artikolu 15 tar-Regolament Finanzjarju (45) billi jippermetti li diżimpenji li jsiru b’riżultat tan-nuqqas ta’ implimentazzjoni totali jew parzjali ta’ azzjoni jkunu jistgħu jerġgħu jsiru disponibbli għal-linja baġitarja oriġinali.

47. Id-dispożizzjonijiet tal-Artikolu 25 jipprovdu aktar flessibbiltà fl-implimentazzjoni tal-baġit tal-istrument NDICI. Madankollu, l-impatt ta’ flessibbiltà akbar fuq il-ġestjoni tal-fondi jrid jiġi vvalutat, billi hemm il-potenzjal ta’ telf ta’ obbligu ta’ rendikont, jiġifieri inqas responsabbiltà għall-ġestjoni xierqa tal-approprjazzjonijiet.

48. Fondi diżimpenjati minn Fondi Ewropew għall-Iżvilupp preċedenti jistgħu jerġgħu jiġu impenjati taħt FEŻ li jkun għadu għaddej, suġġett għal deċiżjoni speċifika mill-Kunsill. Jekk ma tittieħed l-ebda deċiżjoni speċifika, il-fondi jiġu allokati għal riżerva speċjali, sakemm jiġu allokati (46). Taħt il-baġit ġenerali, il-fondi diżimpenjati mill-perjodu ta’ programmazzjoni preċedenti jiġu kkanċellati. Mhuwiex ċar jekk l-Artikolu 25(2) japplikax ukoll għall-fondi diżimpenjati wara li jiskadi l-QFP (47). Jekk dan huwa l-każ, jenħtieġ li fil-Proposta tiġi inkluża dispożizzjoni speċifika.

Kapitolu IV — EFSD +, garanziji baġitarji u assistenza finanzjarja lil pajjiżi terzi (l-Artikoli 26-30)

49. Il-Kapitolu IV jiffoka fuq l-EFSD+ u l-Garanzija għall-Azzjoni Esterna.

50. Aħna nosservaw li l-garanzija baġitarja tista’ tiġi mmaniġġjata b’mod aktar effiċjenti b’fond komuni ta’ proviżjonament.

51. Għalkemm il-BEI kien l-uniku bank inkarigat mill-ELM u s-sieħeb prinċipali fl-EFSD, mhuwiex ċar x’se jkun ir-rwol tiegħu fil-futur (48).

52. L-Artikolu 27(2) jelenka tliet kundizzjonijiet li l-Garanzija għall-Azzjoni Esterna trid tikkonforma magħhom. Il-kisba meħtieġa ta’ ingranaġġ u effett multiplikatur ibbażat fuq firxa ta’ valuri fil-mira speċifikati f’evalwazzjoni ex ante għall-garanzija baġitarja mhijiex imniżżla bħala waħda mill-kriterji (49).

53. Jenħtieġ li l-Kummissjoni u l-leġiżlaturi jikkunsidraw li:

iżidu l-ingranaġġ mal-lista ta’ kundizzjonijiet li l-Garanzija għall-Azzjoni Esterna trid tikkonforma magħhom. Din il-modifika tagħmel il-lista ta’ kundizzjonijiet għall-Garanzija għall-Azzjoni Esterna aktar kompleta.

54. Skont l-Artikolu 26(4), ir-rata ta’ proviżjonament għandha tvarja bejn 9 % u 50 %. Għalkemm huwa speċifikat meta għandha tiġi applikata rata ta’ proviżjonament ta’ 9 %, ma hija pprovduta l-ebda informazzjoni meta għandha tiġi applikata rata ogħla (sa massimu ta’ 50 %).

55. L-istrumenti elenkati fl-Artikolu 27(3) jinvolvu diversi riskji. Is-self fil-munita lokali u l-parteċipazzjoni f’ekwità għandhom riskju inerenti għoli ħafna. Pereżempju, il-Faċilità ta’ Investiment tal-AKP kellha regoli li jillimitaw il-parteċipazzjoni f’ekwità għal parteċipazzjonijiet minoritarji bla dritt ta’ kontroll. Barra minn hekk, kien hemm ukoll limiti ta’ esponiment għall-parteċipazzjoni f’ekwità u għas-self f’munita lokali (mhux aktar minn 20 % tad-dotazzjoni totali). Jenħtieġ li ftehimiet operazzjonali jinkludu dispożizzjonijiet simili.

56. Il-Premessa 35 tal-Proposta tiddikjara li jenħtieġ li l-garanzija tiġi pprezzata sabiex jiġu evitati distorsjonijiet tas-suq. B’mod simili, l-Artikolu 209(2)(c) tar-Regolament Finanzjarju jiddikjara li r-remunerazzjoni tal-garanziji għall-azzjoni esterna ma għandhiex tfixkel il-kompetizzjoni fis-suq intern. L-Artikolu 29(3)(d) tal-Proposta jistipula li jenħtieġ li l-ftehimiet tal-Garanzija għall-Azzjoni Esterna jkunu jinkludu “r-remunerazzjoni tal-garanzija”, iżda tista’ tiġi inkluża kjarifika biex jiġi enfasizzat li d-distorsjonijiet tas-suq għandhom jiġu evitati. Barra minn hekk, il-Proposta ma tinkludix informazzjoni dwar kif jenħtieġ li l-garanzija tiġi pprezzata u taħt liema ċirkustanzi hija tista’ tiġi ssussidjata. Fi ftehimiet operazzjonali, hija meħtieġa aktar kjarifika dwar kif jenħtieġ li l-garanzija tiġi pprezzata u taħt liema ċirkustanzi hija tista’ tiġi ssussidjata.

57. It-terminoloġija tintuża b’mod inkonsistenti, eż. assistenza finanzjarja, assistenza makrofinanzjarja, u self ta’ assistenza makrofinanzjarja.

Kapitolu V — Monitoraġġ, rappurtar u evalwazzjoni (l-Artikoli 31-32)

58. L-Artikolu 31, “Monitoraġġ u rappurtar”, jirreferi prinċipalment għall-istrument; l-Artikolu 32, “Evalwazzjoni”, jittratta biss kif dan jiġi evalwat. Il-Proposta ma tiddistingwix bejn l-evalwazzjoni tal-istrument u l-evalwazzjoni ta’ azzjonijiet.

59. L-Artikolu 31(2) tal-Proposta jistipula li “l-progress fir-rigward tar-riżultati mistennija għandu jiġi mmonitorjat fuq il-bażi ta’ indikaturi ċari, trasparenti u, fejn ikun xieraq, miżurabbli”. L-indikaturi jistgħu jkunu kwantitattivi jew kwalitattivi, iżda jenħtieġ li dejjem ikunu jistgħu jitkejlu sabiex ikunu utli. Għalhekk, jenħtieġ li “fejn ikun xieraq” titħassar.

60. Jenħtieġ li l-Kummissjoni u l-leġiżlaturi jikkunsidraw li:

jiddistingwu b’mod ċar bejn l-evalwazzjoni tal-azzjonijiet u r-Regolament dwar l-istrument NDICI. Din il-modifika tagħmel il-Proposta aktar ċara billi tispeċifika liema artikoli japplikaw għal azzjonijiet, għal kuntrarju ta’ dawk li japplikaw għar-Regolament dwar l-istrument NDICI nnifsu.

61. L-Anness VII tal-Proposta jipprovdi lista ta’ indikaturi ewlenin tal-prestazzjoni biex “tgħin fil-kejl tal-kontribut tal-Unjoni biex jinkisbu l-għanijiet speċifiċi tagħha”.

62. Xi wħud mill-indikaturi ewlenin tal-prestazzjoni jirreferu għal bosta objettivi speċifiċi, filwaqt li għal indikaturi oħra, mhuwiex ċar għal liema objettiv speċifiku huma japplikaw. Fil-każ ta’ objettivi speċifiċi oħra, ma hemmx indikaturi.

63. Jenħtieġ li l-Kummissjoni u l-leġiżlaturi jikkunsidraw li:

jorbtu aħjar l-objettivi speċifiċi u l-indikaturi ewlenin tal-prestazzjoni. Meta l-indikaturi ewlenin tal-prestazzjoni jkunu marbuta b’mod ċar mal-objettivi speċifiċi, l-ilħuq ta’ dawk l-objettivi jista’ jingħata segwitu b’mod aktar effettiv.

64. L-Artikolu 32(1) jipprevedi evalwazzjoni interim tal-Proposta, iżda ma jipprovdix dettalji dwar l-iskop u l-kontenut tagħha.

65. Jenħtieġ li l-Kummissjoni u l-leġiżlaturi jikkunsidraw li:

jestendu r-rekwiżiti tal-Artikolu 32(2) dwar l-evalwazzjoni finali tar-Regolament għall-evalwazzjoni interim, fejn rilevanti. Din il-modifika tikkjarifika r-rekwiżiti li evalwazzjoni interim trid tissodisfa.

Kundizzjonijiet għall-attestazzjoni mill-Qorti

66. Fl-Istrateġija tagħna għall-2018-2020, aħna indikajna l-għan tagħna li nagħmlu tranżizzjoni lejn “impenn ta’ attestazzjoni” għad-Dikjarazzjoni ta’ Assigurazzjoni tagħna.

67. Aħna nirrikonoxxu li l-objettiv tal-Proposta mhuwiex li tiddefinixxi jew li tiddeskrivi s-sistema ta’ ġestjoni u kontroll, jew il-qafas kumplessiv ta’ kontroll intern u l-komponenti obbligatorji tiegħu (50).

68. Madankollu, aħna nosservaw li d-dispożizzjonijiet tal-Proposta attwali mhumiex suffiċjenti biex jipprevedu li s-sistemi ta’ ġestjoni u kontroll ikunu jinkludu qafas ta’ kontroll intern imfassal b’mod li jippermetti li l-Qorti tkompli bit-tranżizzjoni lejn impenn ta’ attestazzjoni.

Din l-Opinjoni ġiet adottata mill-Qorti tal-Awdituri fil-Lussemburgu, fil-laqgħa tagħha tat-13 ta’ Diċembru 2018. Għall-Qorti tal-Awdituri Klaus-Heiner LEHNE President

(1) COM(2018) 321 final, il-Komunikazzjoni tal-Kummissjoni lill-Parlament Ewropew, lill-Kunsill Ewropew u lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Baġit modern għal Unjoni li Tipproteġi, Tagħti s-Setgħa u Tiddefendi – Il-Qafas Finanzjarju Pluriennali għall-2021-2027”.

(2) ĠU L 193, 30.7.2018, p. 1, “ir-Regolament Finanzjarju”.

(3) ĠU C 91, 23.3.2017, p. 1.

(4) COM(2018) 460 final.

(5) COM(2018) 321 final, kif ikkwotat hawn fuq.

(6) Il-Proposta għal Regolament tal-Parlament Ewropew u tal-Kunsill li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali, COM(2018) 460 final.

(7) L-Annessi tal-Proposta għal Regolament tal-Parlament Ewropew u tal-Kunsill li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali, COM(2018) 460 final, l-Annessi 1 sa 7.

(8) COM(2018) 321 final, Komunikazzjoni “Baġit modern għal Unjoni li Tipproteġi, Tagħti s-Setgħa u Tiddefendi – Il-Qafas Finanzjarju Pluriennali għall-2021-2027” tal-Kummissjoni lill-Parlament Ewropew, lill-Kunsill Ewropew u lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni.

(9) Ir-Regolament (UE) Nru 233/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi strument ta’ finanzjament tal-kooperazzjoni għall-iżvilupp għall-perjodu 2014-2020. (ĠU L 77, 15.3.2014, p. 44).

(10) Il-Ftehim Intern dwar il-11-il FEŻ — (ĠU L 210, 6.8.2013, p. 1); ir-Regolament tal-Kunsill (UE) 2015/322 tat-2 ta’ Marzu 2015 dwar l-implimentazzjoni tal-11-il Fond Ewropew għall-Iżvilupp, (ĠU L 58, 3.3.2015, p. 1); id-Deċiżjoni tal-Kunsill (UE) 2015/334 tat-2 ta’ Marzu 2015 (ĠU L 58, 3.3.2015, p. 75).

(11) Ir-Regolament (UE) Nru 235/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi strument ta' finanzjament għad-demokrazija u d-drittijiet tal-bniedem madwar id-dinja (ĠU L 77, 15.3.2014, p. 85).

(12) Ir-Regolament (UE) Nru 232/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument Ewropew tal-Viċinat (ĠU L 77, 15.3.2014, p. 27).

(13) Ir-Regolament (UE) Nru 234/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument ta' Sħubija għal kooperazzjoni ma' pajjiżi terzi (ĠU L 77, 15.3.2014, p. 77).

(14) Ir-Regolament (UE) Nru 230/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi strument li jikkontribwixxi għall-istabbiltà u l-paċi (ĠU L 77, 15.3.2014, p. 1).

(15) Ir-Regolament tal-Kunsill (Euratom) Nru 237/2014 tat-13 ta’ Diċembru 2013 li jistabbilixxi Strument għall-Kooperazzjoni dwar is-Sikurezza Nukleari (ĠU L 77, 15.3.2014, p. 109). Huwa propost li għadd limitat biss ta’ attivitajiet li huma relatati mal-użu paċifiku tal-enerġija nukleari (ara l-Anness II(6)(i)) għandhom jaqgħu taħt l-istrument NDICI. Se jinħoloq strument komplementari f’konformità mal-proċeduri speċifiċi tat-Trattat Euratom: l-Istrument Ewropew għas-Sikurezza Nukleari (EINS). Huwa propost li dan l-istrument ikun ikopri azzjonijiet (u finanzjament għal attivitajiet relatati mas-settur nukleari) li huma relatati ma’ salvagwardji nukleari, appoġġ għall-infrastruttura u t-taħriġ, u trasferimenti tal-għarfien espert tal-UE.

(16) Id-Deċiżjoni (UE) 2018/412 tal-Parlament Ewropew u tal-Kunsill tal-14 ta’ Marzu 2018 li temenda d-Deċiżjoni Nru 466/2014/UE li tagħti garanzija tal-UE lill-Bank Ewropew tal-Investiment kontra telf minn operazzjonijiet ta’ finanzjament li jappoġġaw proġetti ta’ investiment barra mill-Unjoni (ĠU L 76, 19.3.2018, p. 30).

(17) Ir-Regolament tal-Kunsill (KE, Euratom) Nru 480/2009 tal-25 ta’ Mejju 2009 li jistabbilixxi Fond ta' Garanzija għall-azzjonijiet esterni (ĠU L 145, 10.6.2009, p. 10).

(18) Ir-Regolament (UE) 2017/1601 tal-Parlament Ewropew u tal-Kunsill tas-26 ta’ Settembru 2017 li jistabbilixxi l-Fond Ewropew għall-Iżvilupp Sostenibbli (EFSD), il-Garanzija tal-EFSD u l-Fond ta’ Garanzija tal-EFSD (ĠU L 249, 27.9.2017, p. 1).

(19) Għajr għotjiet ta’ Assistenza Makrofinanzjarja. L-Assistenza Makrofinanzjarja se tiġi attivata fuq bażi ta’ każ b’każ, kif meħtieġ.

(20) Ir-Regolament (UE) Nru 236/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi regoli u proċeduri komuni għall-implimentazzjoni tal-istrumenti tal-Unjoni għall-finanzjament tal-azzjoni esterna (ĠU L 77, 15.3.2014, p. 95). Is-CIR japplika għal għadd ta’ strumenti taħt l-Intestatura 4 “Ewropa Globali” tal-QFP għall-2014-2020.

(21) “Viżjoni kondiviża, Azzjoni Komuni: Ewropa Aktar B’Saħħitha. Strateġija globali għall-Politika Estera u ta’ Sigurtà tal-Unjoni Ewropea”, 19.6.2016.

(22) “Il-Kunsens Ewropew Ġdid għall-Iżvilupp: Id-Dinja Tagħna, Id-Dinjità Tagħna, Il-Futur Tagħna”, Dikjarazzjoni Konġunta mill-Kunsill u r-Rappreżentanti tal-gvernijiet tal-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea, 8.6.2017.

(23) “Transforming our world: the 2030 Agenda for Sustainable Development” (Nittrasformaw id-dinja tagħna: l-Aġenda 2030 għall-Iżvilupp Sostenibbli), Riżoluzzjoni adottata mill-Assemblea Ġenerali tan-Nazzjonijiet Uniti fil-25 ta’ Settembru 2015 (A/RES/70/1).

(24) “Addis Ababa Action Agenda on the Third International Conference on Financing for Development” (Aġenda ta’ Azzjoni ta’ Addis Ababa dwar it-Tielet Konferenza Internazzjonali dwar il-Finanzjament għall-Iżvilupp), adottata fis-16 ta’ Ġunju 2015 u approvata mill-Assemblea Ġenerali tan-Nazzjonijiet Uniti fis-27 ta’ Lulju 2015 (A/RES/69/313).

(25) L-Artikoli 3(5), 8 u 21 tal-verżjoni konsolidata tat-Trattat dwar l-Unjoni Ewropea (TUE).

(26) L-Artikolu 6(1) tal-Proposta.

(27) Parti sinifikanti mill-Faċilità għall-Paċi fl-Afrika, li attwalment qed tiġi ffinanzjata mill-FEŻ, se tibqa’ barra mill-baġit. Bi tqabbil ma’ dan, il-baġit għall-Intestatura 4 “Ewropa Globali” għall-perjodu 2014-2020 jammonta għal EUR 66,3 biljun.

(28) Għat-8, id-9 u l-10 FEŻ, il-perjodu ta’ impenn skada; il-perjodu ta’ impenn għall-11-il FEŻ se jintemm fl-2020, l-Artikolu 1(5) tal-Ftehim Intern dwar il-11-il FEŻ – (ĠU L 210, 6.8.2013, p. 1); ir-Regolament tal-Kunsill (UE) 2015/322 (ĠU L 58, 3.3.2015, p. 1).

(29) Ara l-Premessa 20 tal-Proposta.

(30) Il-memorandum ta’ spjegazzjoni għall-Proposta, il-Punt 1 “Kuntest tal-Proposta”.

(31) Il-valutazzjoni tal-impatt tal-Proposta (SWD(2018) 337 final) tidentifika inqas diskrepanzi u trikkib bejn l-istrumenti bħala ġustifikazzjoni waħda għall-bidla fl-arkitettura tal-istrumenti esterni, il-paġna 19.

(32) COM(2018) 321 final, Baġit modern għal Unjoni li Tipproteġi, Tagħti s-Setgħa u Tiddefendi. Il-Qafas Finanzjarju Pluriennali għall-2021-2027, in-nota 16 f’qiegħ il-paġna.

(33) Ir-Rapport Annwali dwar l-attivitajiet iffinanzjati mit-8, mid-9, mill-10 u mill-11-il Fond Ewropew għall-Iżvilupp għas-sena finanzjarja 2017, ĠU C 357/315 tal-4.10.2018, il-paragrafu 45.

(34) Ir-Regolament (EU) Nru 232/2014, kif ikkwotat hawn fuq.

(35) Ir-Regolament (UE) Nru 233/2014, kif ikkwotat hawn fuq.

(36) Ir-Regolament (UE) Nru 230/2014, kif ikkwotat hawn fuq.

(37) Ir-Regolament (UE) Nru 234/2014, kif ikkwotat hawn fuq.

(38) Ir-Regolament (UE) 2015/322, kif ikkwotat hawn fuq, l-Artikolu 7(2).

(39) SWD(2017) 602, id-dokument ta’ ħidma tal-persunal tal-Kummissjoni - Evalwazzjoni tal-Istrument Ewropew ta’ Viċinat li Jakkumpanja d-dokument - Rapport mill-Kummissjoni lill-Parlament Ewropew u lill-Kunsill – Analiżi ta’ nofs it-terminu tal-Istrumenti ta’ Finanzjament Estern.

(40) Ir-Regolament (UE) Nru 232/2014, kif ikkwotat hawn fuq, l-Artikolu 4(2) u (3).

(41) “Jenħtieġ li l-kunċett tal-prestazzjoni fir-rigward tal-baġit tal-UE jiġi ċċarat. Il-prestazzjoni jenħtieġ li tkun marbuta mal-applikazzjoni diretta tal-prinċipju tal-ġestjoni finanzjarja tajba. Il-prinċipju tal-ġestjoni finanzjarja tajba jenħtieġ ukoll li jiġi definit, u jenħtieġ li tiġi stabbilita rabta bejn l-objettivi stabbiliti u l-indikaturi tal-prestazzjoni, ir-riżultati kif ukoll l-ekonomija, l-effiċjenza u l-effettività fl-użu tal-approprjazzjonijiet. Għal raġunijiet ta’ ċertezza legali, waqt li jiġu evitati kunflitti ma’ oqfsa tal-prestazzjoni eżistenti tal-programmi differenti, it-terminoloġija tal-prestazzjoni, b’mod partikolari l-output u r-riżultati, jenħtieġ li jiġu definiti.” (ir-Regolament Finanzjarju, il-Premessa 9).

(42) Ir-Regolament (UE) Nru 236/2014, kif ikkwotat hawn fuq.

(43) L-Artikolu 9(4) tar-Regolament (UE) 2015/322, kif ikkwotat hawn fuq.

(44) “F’azzjonijiet esterni, fejn l-impenn baġitarju globali jwassal għal ftehim ta’ finanzjament konkluż ma’ pajjiż terz, il-ftehimiet ta’ finanzjament għandhom ikunu konklużi sal-31 ta’ Diċembru tas-sena n+1. F’dak il-każ, l-impenn baġitarju globali għandu jkopri l-ispejjeż totali tal-impenji legali li jimplimentaw il-ftehim ta’ finanzjament assunti f’perijodu ta’ tliet snin mid-data tal-konklużjoni tal-ftehim ta’ finanzjament.”

(45) L-Artikolu 15(3) jippermetti li d-diżimpenji jerġgħu jsiru disponibbli biss meta jkunu relatati ma’ proġetti ta’ riċerka.

(46) L-Artikolu 1(4) tal-Ftehim Intern dwar il-11-il FEŻ (ĠU L 210, 6.8.2013, p. 1), kif ikkwotat hawn fuq.

(47) Simili għall-mekkaniżmu ta’ riżerva speċjali tal-FEŻ, l-Artikolu 1(4) tal-Ftehim Intern dwar il-11-il FEŻ (ĠU L 210, 6.8.2013, p. 1), kif ikkwotat hawn fuq.

(48) Il-Premessa 33 tal-Proposta: “L-EFSD+ jenħtieġ li jappoġġa l-Pjan ta’ Investiment Estern u jikkombina operazzjonijiet ta’ taħlit u ta’ garanziji baġitarji koperti mill-Garanzija għall-Azzjoni Esterna, inklużi dawk li jkopru r-riskji sovrani assoċjati ma’ operazzjonijiet ta’ self, preċedentement imwettqa taħt il-mandat ta’ self estern tal-Bank Ewropew tal-Investiment. Minħabba r-rwol tiegħu skont it-Trattati u l-esperjenza tiegħu matul dawn l-aħħar deċennji jappoġġa l-politiki tal-Unjoni, il-Bank Ewropew tal-Investiment jenħtieġ jibqa’ sieħeb naturali tal-Kummissjoni għall-implimentazzjoni ta’ operazzjonijiet taħt il-Garanzija għall-Azzjoni Esterna.”

(49) Ara l-Artikoli 209(2)(d) u 219(3) tar-Regolament Finanzjarju.

(50) It-Taqsima 2 tad-“Dikjarazzjoni Finanzjarja Leġiżlattiva” annessa tindika kif il-Kummissjoni biħsiebha tistabbilixxi miżuri ta’ ġestjoni.